Svenskerne er alene hjemme, fordi de har glemt at melde sig ind i NATO - og derfor er de nye investeringer nødvendige, siger militærforsker.

Sverige forstærker nu sit forsvar - særligt på grund af en øget trussel fra Rusland. Det skriver Berlingske.

Det svenske forsvarsbudget skal efter planen øges med et tocifret milliardbeløb årligt.

Beslutningen fra vores naboer kommer, samtidig med at NATO-landene skruer op for forsvarsbudgetterne for at leve op til kravene fra den amerikanske præsident, Donald Trump, om at bruge mindst to procent af bruttonationalprodukt (BNP) på forsvaret.

- Vi har set, hvad Rusland har gjort i Georgien, på Krim og nu i Ukraine. Det har vist, at den overordnede sikkerhedssituation har ændret sig. Rusland har øget investeringerne i militæret og tilstedeværelsen i Østersøen, men udgør ikke en direkte trussel mod Sverige. Vi har dog set, hvad Rusland er i stand til, siger den svenske forsvarsminister, Peter Hultqvist, til Berlingske.

Sverige er forsvarsløs

Efter årtier med store nedskæringer i det svenske forsvar har militære eksperter konkluderet, at Sverige reelt er forsvarsløs, hvis landet angribes.

Joakim Berndtsson, der er lektor ved Institut for Globale Studier ved Göteborgs Universitet, følger det svenske forsvar tæt. Han fortæller, at Sverige for bare 20 år siden brugte cirka 2,5 procent af BNP på forsvaret.

- De seneste år har vi anvendt under én procent. Det var en øjenåbner, da den svenske øverstbefalende for nogle år siden offentligt sagde, at Sverige ikke længere var i stand til at forsvare sig selv i mere end en uge. Det vakte stor debat i befolkningen og blandt politikerne, fortæller Joakim Berndtsson.

Svenskerne er især bekymrede, fordi russerne har fløjet og sejlet aggressivt i forhold til svensk territorium.

Det fortæller Peter Viggo Jakobsen, der er militærforsker ved Forsvarsakademiet, til TV 2:

- Så er man som stat forpligtet til at skulle passe på sit eget territorium. Det er så det, svenskerne nu reagerer på.

Tre grunde til de flere penge

Det er ikke usædvanligt, at Sverige så direkte går ud og italesætter truslen fra Rusland, mener militærforskeren.

- Det er lige før, at Danmark har gjort det mere, end svenskerne gør nu. Claus Hjort Frederiksen lavede ikke andet end at sige, at det er russernes skyld, og at russerne er farlige, mens han var forsvarsminister, siger Peter Viggo Jakobsen.

Der er primært tre grunde til, at svenskerne nu spytter flere penge i forsvarskassen, vurderer Peter Viggo Jakobsen.

- For det første er de alene hjemme - de har glemt at melde sig inde i alliancen. Havde de været en del af NATO, havde de ikke været nødt til at bruge så mange penge på forsvaret, for så ville de andre lande have hjulpet Sverige, hvis de blev angrebet.

Den anden grund er, at Sverige de senere år har brugt så relativt få penge på forsvaret, siger Peter Viggo Jakobsen.

- Den sidste årsag er, at de har en stor og dejlig våbenindustri. Hvis man ser, hvad de vil anskaffe sig af grej, er det Gripen-fly, som de selv producerer og nye ubåde, som de også selv producerer. Så det her er også en støtte til deres egen våbenindustri, forklarer militærforsker Peter Viggo Jakobsen.